Viktoríufossar orðnir að lítilli sprænu eftir verstu þurrka í hundrað ár Einn af vinsælustu ferðamannastöðum Afríku hefur orðið fyrir barðinu á áður óþekktri hnignun eftir verstu þurrkatíð á svæðinu í hundrað ár . Svona lítur stór hluti fossanna út eftir verstu þurrka síðustu aldar . Mynd / Reuters Auglýsing Fordæmalausir þurrkar hafa orðið til þess að vatnið í hinum mikilfenglegu Viktoríufossum í Zambíu og Zimbabwe hefur minnkað sem aldrei fyrr . Myndir af berum steinum þar sem áður var fossandi vatn hafa farið eins og eldur um sinu á Internetinu og óttast nú margir að hamfarahlýnun komi til með að gera út af við fossana . „ Á árum áður þegar það hafa verið þurrkar hafa þeir ekki verið svo umfangsmiklir , “ segir Dominic Nyambe , eigandi handverksbúðar hjá fossunum , í samtali við The Guardian . „ Þetta er í fyrsta skipti sem við upplifum þetta svona . “ Hann bendir á að þegar svo lítið vatn sé í fossunum hafi það áhrif á ferðamannastrauminn . Mun færri leggja leið sína að fossunum um þessar mundir en áður . Í dag streymir nánast ekkert vatn niður þessa kletta . Fréttablaðið / Getty Opinberir starfsmenn taka í sama streng og segja að þrátt fyrir að eðlilegt sé að vatn minnki í fossunum á þurrkatímum hafi árið í ár verið það versta í heila öld . Áhrifin teygi sig marga kílómetrar yfir náttúruundrið þar sem ekkert sést nema þurrt berg . Þar sem vatn flæðir enn er það mun minna en venjulega .